Sommerhusindbrud har accelereret voldsomt i årets første måneder i Nordjylland. Omkring 130 indbrud i Jammerbugt Kommune og omkring 30 i Hjørring Kommune fik i dag politiet til at ransage 14 adresser i Aalborg, Hobro og det vestlige Vendsyssel. Aktionen er kulminationen på en længere tids efterforskning og det resulterede i 12 anholdelser af folk, der alle mistænkes for at stå bag de mange indbrud. Det oplyser Visepolitikommissær Peter Skovbak fra Hjørrings Politi til TV2/Nord. To af de anholdte - begge mænd på henholdsvis 23 og 29 år - skal fremstilles i grundlovsforhør i Retten i Hjørring i morgen. Det er for lukkede døre, så oplysningerne omkring forhøret er ikke nærmere defineret. Politiet fandt flere varme genstande på adresserne: omkring 20 fladskærme, en grill, flere spilconsoller som Playstation og nintendos, en plæneklipper, støvsugere, adskilligt værktøj, møbler og lamper.
Siden starten af 2011 har Nordjyllandspoliti fået cirka 130 anmeldelser om indbrud i sommerhuse blot i Jammerbugt Kommune. I dag satte politiet massivt ind med 14 razziaer og 12 blev anholdt for indbrud eller hæleri.